Јованка Денкова

Јованка Денкова (Штип, 1974) — македонска универзитетска професорка, поетеса, книжевна критичарка и есеистка.

Животопис
Денкова е родена во Штип, во 1974 година. Во родното место ги завршила основното и средното училиште, а во 1997 година дипломирала на Филолошкиот факултет во Скопје. На истиот факултет, магистрирала („Чудесното и реалистичното во прозата на Глигор Поповски“, 2005) и докторирала („Фантастиката и научната фантастика во македонската книжевност за деца и млади“, 2008).Јованка Денкова, Исповед на бршленот. Штип: Јованка Денкова, 2024, стр. 101. Денкова била професор по македонски јазик и литература во средното училиште „Димитар Мирасчиев“ – Штип во периодот од 2000 до 2002 година, а во периодот од 2002 до 2007 година во средното училиште „Коле Нехтенин“ – Штип. Од 2008 година, Денкова работи како професорка на Филолошкиот факултет (на катедрата за македонски јазик и книжевност) при Универзитетот „Гоце Делчев“ во Штип, каде што предавала повеќе предмети: книжевност за деца, македонска книжевност во 19 век, одлики и жанрови во книжевноста за деца и адолесцентска книжевност, народна книжевност, средновековна книжевност, македонска книжевност од 15-18 век, македонска книжевност од 19 век, книжевност за деца, историја на македонската култура и цивилизација, како и европска цивилизација.Мрежно место на доц. д-р Јованка Денкова - „Настава“ Во 2009 година станала продеканка за настава на Филолошкиот факултет, во 2012 година била назначена на функцијата в.д. декан, а во 2013 година била избрана за декан на факултетот. на Филолошкиот факултет.

Творештво
Образовно-научниот опус на Денкова го сочинуваат над 240 статии од областа на книжевноста, три електронски учебници („Реалистична македонска проза за деца и млади“, „Сказновидното во македонската проза за деца и млади“ и „Адолесцентска книжевност“), неколку скрипти и практикуми за студентите, како и четири научни книги: „Неколку навраќања кон детството“ (2017), „Чудесното и реалистичното во прозата на Глигор Поповски“ (2020), „Фантастиката во македонската книжевност за деца и млади (2021) и „Научната фантастика во македонската книжевност за деца и млади“ (2022).Јованка Денкова, Исповед на бршленот. Штип: Јованка Денкова, 2024, стр. 101-102.

Во 2024 година, во сопствено издание, ја објавила својата прва стихозбирка, „Исповед на бршленот“,Јованка Денкова, Исповед на бршленот. Штип: Јованка Денкова, 2024. а следната година се појавила и нејзината втора стихозбирка, „Ахат“.Јованка Денкова, Ахат. Штип: Јованка Денкова, 2025.

 Наводи 

 Надворешни врски 
 Мрежно место на доц. д-р Јованка Денкова
 Универзитет „Гоце Делчев“ - Штип
 Официјално мрежно место на Електротехнички факултет
 Репозиториум на УГД
 Електронска библиотека на УГД

Категорија:Живи луѓе
Категорија:Професори на УГД
Категорија:Македонски универзитетски професори
Категорија:Македонски поетеси
Категорија:Македоснки книжевни критичари
Категорија:Македонски есеисти